和范信中雪詩二首  其二
作者：蘇過
朝代：宋

paragraphs: 君家寓城市，乃有山林觀。
高高復下下，卜筑殊未闌。
昨夜三尺雪，閉門學袁安。
且欣麥隴足，未怕紅梅殘。
誰憐屬國蘇，取氈臥自餐。
欲尋鳥道往，反畏屐齒難。
凜凜谿邊竹，倚空爭歲寒。
儼如十九夫，玉山方總干。
悲風動騷屑，伴我長鋏彈。
布衾冷如水，敢效無魚嘆。